CELEX: 52015PC0460
Language: ro
Date: 2015-09-17
Title: Propunere de REGULAMENT AL PARLAMENTULUI EUROPEAN ŞI AL CONSILIULUI privind introducerea de măsuri comerciale autonome de urgență pentru Republica Tunisia

COMISIA EUROPEANĂ
            Bruxelles, 17.9.2015
            COM(2015) 460 final
            2015/0218(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            privind introducerea de măsuri comerciale autonome de urgență pentru Republica Tunisia
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Actualul cadru pentru relațiile comerciale dintre Uniunea Europeană și Republica Tunisia (denumită în continuare „Tunisia”) este asigurat de Acordul euro-mediteraneean de asociere (denumit în continuare „acordul”), semnat în 1995. Acordul a intrat în vigoare în 1998 și a pus bazele pentru crearea unei zone de liber schimb, inclusiv o liberalizare progresivă în domeniul agriculturii. Tunisia și UE sunt pe cale de a se angaja în negocieri pentru stabilirea unui acord de liber schimb aprofundat și cuprinzător (ALSAC), care va prevedea în special o mai mare liberalizare a comerțului cu produse agricole. 
            
            
               Atacul terorist de la Sousse din data de 26 iunie 2015 a determinat o reacție a UE în privința necesității de a sprijini în continuare Tunisia în tranziția sa politică și economică, într-un mod concret și specific, prin acțiuni care să poată avea eficacitate în viitorul apropiat.
            
            
               La 20 iulie 2015, Consiliul Afaceri Externe a discutat situația din Tunisia și măsurile concrete pe care UE ar putea să le ia pentru a sprijini această țară. Consiliul a adoptat concluziile privind Tunisia
                  1
               , care prezintă acțiunile ce urmează să fie întreprinse pentru a sprijini tranziția politică și economia din Tunisia.
            
            
               În acest context, Comisia Europeană propune să se ofere Tunisiei, cu titlu unilateral și temporar, un contingent tarifar scutit de taxe vamale de 35 000 de tone anual pentru exporturile de ulei de măsline către Uniune, sub forma unei măsuri comerciale autonome. Acest contingent va fi pus la dispoziție pe o perioadă de doi ani, de la 1 ianuarie 2016 până la 31 decembrie 2017. Volumul suplimentar în cauză va fi deschis după epuizarea actualului contingent tarifar scutit de taxe vamale, de 56 700 de tone, prevăzut în acord.
            
            
               Uleiul de măsline este principalul produs agricol exportat de Tunisia către UE, iar industria uleiului de măsline reprezintă o parte importantă a economiei țării, oferind, direct și indirect, locuri de muncă pentru peste un milion de oameni, ceea ce înseamnă o cincime din totalul forței de muncă angajate în agricultură a țării. 
            
            
               De asemenea, trebuie menționat faptul că această concesiune nu ar trebui să aducă atingere rezultatului negocierilor din cadrul ALSAC în ceea ce privește domeniul agricol, care urmează să demareze în octombrie 2015.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               
                  Temeiul juridic al propunerii îl constituie articolul 207 alineatul (2) din Tratatul privind funcționarea Uniunii Europene. Inițiativa intră în sfera de competență exclusivă a UE în conformitate cu articolul 3 litera (e) din TFUE. În consecință, principiul subsidiarității nu se aplică.
               
            
            
               3.IMPLICAȚIILE BUGETARE
            
            
               
                  Măsurile ar putea duce la o creștere netă modestă a importurilor, deoarece cea mai mare parte a creșterii contingentului probabil că va înlocui actualele schimburi comerciale în regim de perfecționare activă (aproximativ 50 000 de tone de ulei de măsline pe an în cadrul regimului de perfecționare activă), ceea ce ar conduce la o reducere a importurilor care fac obiectul acestui regim. Implicațiile bugetare (ale taxelor colectate) nu pot fi cuantificate cu exactitate în prezent, dar sunt considerate a fi nesemnificative.
               
            
            
               2015/0218 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               privind introducerea de măsuri comerciale autonome de urgență pentru Republica Tunisia
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 207 alineatul (2),
            
         
         
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Acordul euro-mediteraneean
                  2
                constituie baza relației dintre Uniune și Tunisia.
            
            
               (2)În urma atacului terorist din data de 26 iunie 2015 de la Sousse (Tunisia), Consiliul Uniunii Europene, în concluziile sale din 20 iulie 2015, a afirmat că Uniunea, în consultare cu statele membre, va analiza posibilitatea de a lua măsuri excepționale de susținere a economiei tunisiene.
            
            
               (3)Uleiul de măsline este principalul produs agricol exportat de Tunisia către Uniune, iar industria uleiului de măsline reprezintă o parte importantă a economiei țării.
            
            
               (4)În conformitate cu obiectivele stabilite în cadrul politicii europene de vecinătate și în Acordul euro-mediteraneean, Uniunea poate sprijini cel mai bine economia Tunisiei prin oferirea unei piețe atractive și fiabile pentru exporturile de ulei de măsline ale Tunisiei. Aceasta necesită măsuri comerciale autonome care să permită importul acestui produs în Uniune în baza unui contingent tarifar scutit de taxe vamale. 
            
            
               (5)Pentru a preveni fraudele, măsurile comerciale autonome avute în vedere ar trebui condiționate de respectarea de către Tunisia a normelor relevante ale Uniunii privind originea produselor, precum și a procedurilor aferente, și de eficacitatea cooperării administrative a Tunisiei cu Uniunea.
            
            
               (6)Pentru a se menține stabilitatea pieței uleiului de măsline din Uniune, este necesar ca volumul suplimentar generat de măsurile comerciale autonome să fie pus la dispoziție doar după epuizarea volumului aferent contingentului tarifar anual scutit de taxe vamale pentru uleiul de măsline prevăzut la articolul 3 alineatul (1) din Protocolul nr. 1 la Acordul euro-mediteraneean.
            
            
               (7)Articolul 184 din Regulamentul (UE) nr. 1308/2013 al Parlamentului European și al Consiliului
                  3
                stabilește normele referitoare la administrarea contingentelor tarifare. Normele respective ar trebui să se aplice și măsurilor prevăzute în prezentul regulament. 
            
            
               (8)În vederea asigurării unor condiții uniforme pentru punerea în aplicare a prezentului regulament, Comisiei ar trebui să îi fie conferite competențe de executare în ceea ce privește respectarea condițiilor de care depinde acordarea regimurilor preferențiale. Competențele de executare respective ar trebui să fie exercitate cu asistența Comitetului pentru organizarea comună a piețelor agricole și în conformitate cu Regulamentul (UE) nr. 182/2011 al Parlamentului European și al Consiliului
                  4
               . 
            
            
               (9)Măsurile comerciale autonome specifice stabilite prin prezentul regulament sunt menite să îmbunătățească situația economică dificilă cu care se confruntă Tunisia în prezent, ca urmare a atacurilor teroriste. Prin urmare, măsurile respective ar trebui să fie limitate în timp și să nu aducă atingere negocierilor dintre Uniune și Tunisia în ceea ce privește instituirea unei zone de liber schimb aprofundate și cuprinzătoare (ZLSAC), care urmează să demareze în octombrie 2015. La sfârșitul perioadei de aplicare ar putea fi avută în vedere o prelungire a acestei perioade, dacă este justificată de situația de pe piață sau de progresul negocierilor privind ZLSAC.
            
            
               (10)Având în vedere prejudiciile grave cauzate economiei Tunisiei, în special sectorului său turistic, de către atacul terorist de la Sousse din data de 26 iunie 2015, și necesitatea de a lua măsuri pentru a îmbunătăți situația economică a Tunisiei în viitorul apropiat, s-a considerat oportun să se prevadă o derogare de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regimuri preferențiale
            
            
               Se deschide un contingent tarifar anual scutit de taxe vamale de 35 000 de tone pentru importurile în Uniune de ulei de măsline virgin originar din Tunisia care se încadrează la codurile NC 1509 10 10 și 1509 10 90.
            
            
               Articolul 2
            
            
               Condiții de eligibilitate pentru contingentul tarifar de import
            
         
         
            
               Dreptul de a beneficia de contingentul tarifar de import menționat la articolul 1 din prezentul regulament este condiționat de respectarea de către Tunisia a normelor privind originea produselor și a procedurilor aferente, prevăzute în Protocolul nr. 4 la Acordul euro-mediteraneean.
            
            
               Articolul 3
            
            
               Acces la contingentul tarifar anual
            
            
               Contingentul tarifar anual menționat la articolul 1 din prezentul regulament este pus la dispoziție doar după epuizarea volumului aferent contingentului tarifar anual scutit de taxe vamale pentru ulei de măsline prevăzut la articolul 3 alineatul (1) din Protocolul nr. 1 la Acordul euro-mediteraneean.
            
            
               Articolul 4
            
            
               Administrarea contingentului
            
            
               Comisia administrează contingentul tarifar în conformitate cu articolul 184 din Regulamentul (UE) nr. 1308/2013.
            
            
               Articolul 5
            
            
               Suspendare temporară
            
            
               În cazul în care Comisia constată că există suficiente dovezi care indică nerespectarea de către Tunisia a condițiilor stabilite la articolul 2, Comisia poate adopta un act de punere în aplicare prin care suspendă integral sau parțial regimurile preferențiale menționate la articolul 1. Respectivul act de punere în aplicare se adoptă în conformitate cu procedura de examinare menționată la articolul 6 alineatul (2).
            
            
               Articolul 6
            
            
               Procedura comitetului
            
            
               1.Comisia este asistată de Comitetul pentru organizarea comună a piețelor agricole, instituit prin articolul 229 din Regulamentul (UE) nr. 1308/2013. Respectivul comitet este un comitet în sensul Regulamentului (UE) nr. 182/2011.
            
            
               2.Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.
            
            
               Articolul 7
            
            
               Intrare în vigoare și aplicare
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Se aplică de la 1 ianuarie 2016 până la 31 decembrie 2017.
            
            
               Prezentul regulament este obligatoriu în toate elementele sale și se aplică direct în toate statele membre. 
            
            
               Adoptat la Bruxelles,
            
         
         
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  Concluziile Consiliului privind Tunisia – documentul nr. 11076/15.
               
               
                  
                     (2)
                  Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte (JO L 97, 30.3.1998, p. 2).
               
               
                  
                     (3)
                  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).
               
               
                  
                     (4)
                  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).